Omstrede lys vir hoofregter betwis | Maroela Media
Omstrede lys vir hoofregter betwis
Die Wes-Kaapse regter-president, John Hlophe. (Foto: judgesmatter.co.za)
Die burgerregteorganisasie AfriForum sê dit blyk uit die lys van kandidate vir die nuwe hoofregter dat die regering hoegenaamd nie ernstig is daaroor om die oppergesag van die reg en die onafhanklikheid van die regbank te beskerm nie.
Die organisasie verwys spesifiek na die Wes-Kaapse regterpresident, John Hlophe, en die openbare beskermer (OB), Busisiwe Mkhwebane, se insluiting op die lys.
Hlophe kan dalk binnekort in 'n staat van beskuldiging geplaas word nadat die Regterlike Dienstekommissie (RDK) hom aan growwe wangedrag skuldig bevind het.
Dít terwyl Mkhwebane se geskiktheid as OB steeds deur die parlement ondersoek word.
"As 'n mens in ag neem dat dit tydens die Zondo-kommissie aan die lig gekom het dat die ANC se kaderontplooiingskomitee ook die aanstelling van regters bespreek het, skets dit 'n uiters kommerwekkende prentjie, sê Ernst van Zyl, veldtogbeampte vir strategie en inhoud by AfriForum.
Van Zyl wil nou weet: "Hoe beland regters met sulke twyfelagtige verledes op hierdie kortlys?"
AfriForum verwys dan ook na mediaberigte dat twee ervare regskenners, regter David Unterhalter en adv. Alan Dodson, glo van die lys verwyder is na onderhoude waarin hulle uitgevra is oor of hul status as wit mans teen hulle behoort te tel tydens aanbevelings vir 'n posisie by die Konstitusionele Hof.
"Die ANC se kaderontplooiing het reeds die land lamgelê deur die aanstelling van onbekwame maar lojale ANC-lede in posisies van gesag. Dit kan nie toegelaat word dat die regstelsel ook 'n slagoffer van hierdie korrupte agenda word nie."
Die lys vir die volgende hoofregter lyk as volg:
Regterpresident John Hlophe
Regter Mbuyiseli Madlanga
Regter Mandisa Maya
Wallace Amos Mgoqi
Regterpresident Dunstan Mlambo
Alan Nelson, SC
Adjunkhoofregter Raymond Zondo.
Suid-Afrikaners kan nou skriftelik terugvoer gee oor enige besware wat hulle teen enige genomineerde het. Stuur 'n e-pos aan [email protected] en [email protected] voor 15 Oktober 2021 om 17:00.
Die berig is gewysig sedert dit aanvanklik gepubliseer is. -RED
AfriForum John Hlophe
My stem is vir Regter Raymond Zondo
Mense mense. Die ANC beplan bloot vir enige situasie waar hulle en hul pêlle moet kan staatmaak op iemand wat hulle iets skuld. Dis tog wat 'n blind lojale KADER doen.
Want die regbank is gekaap en word polities beheer.
Ons land is in groot marrakas…. Nar na nar…
Hlophe en Mkhwabane. Ek het my nou nugter geskrik. So nugter soos n judge. Ek gaan ry sommer met my kar